རྒྱལ་ཁབ་ཀྱིས་གཙང་གསུམ་འབྱུང་ཡུལ་སྲུང་སྐྱོབ་ལས་གཞི་བསྟུད་མར་ལག་བསྟར་བྱས་པས།སྟག་མཁར་ཞང་རང་བྱུང་ལྕུམ་རྩྭའི་སྐྱེས་ཚད་སླར་གསོ་ཅུང་ལེགས་པོ་བྱུང་ཡོད།རགས་རྩིས་བྱས་པ་ལྟར་ན།མིས་རྨོ་འདེབས་བྱས་པ་བརྒྱུད་དེ།མིག་སྔར་སྟག་མཁར་ཞང་གི་རི་སྐྱེས་ལྕུམ་རྩྭའི་ཁྱབ་རྒྱ་ཅུང་ཆེ་ཞིང་།ཕལ་ཆེར་མུའུ་འབུམ་གཅིག་ཡོད་ལ།ལོ་རེའི་ཐོན་ཚད་ཕལ་ཆེར་ཏུན་ལྔ་བཅུ་ནས་དྲུག་ཅུ་ཡིན།རི་སྐྱེས་གྲོ་མའི་ཁྱབ་ཁོངས་ཕལ་ཆེར་མུའུ་འབུམ་གཉིས་ཡོད་པ་དང་།ལོ་རེའི་ཐོན་ཚད་ཕལ་ཆེར་རྒྱ་མ་ཁྲི་གཅིག་ཡིན་པ་མ་ཟད།གསོག་འཇོག་བྱས་ཚད་ཕལ་ཆེར་ཏུན་སུམ་ཅུ་ཡོད།ས་གནས་ཀྱི་ཐོན་རྫས་འདི་གཉིས་ལ་གསར་སྤེལ་གྱི་མངོན་མེད་སྟོབས་ཤུགས་དང་དཔལ་འབྱོར་རིན་ཐང་ཅུང་ཆེན་པོ་ལྡན་པས།ཉིས་སྟོང་བཅོ་ལྔ་ལོར།རྫོང་ཨུ་དང་རྫོང་མི་དམངས་སྲིད་གཞུང་གི་ཕྱོགས་སྟོན་རྒྱབ་སྐྱོར་འོགསྟག་མཁར་ཞང་གིས་ཕུལ་བྱུང་གི་གྲོ་མའི་ས་བོན་ནང་འདྲེན་བྱས་ཏེ།མུའུ་གཅིག་ལ་ཚོད་ལྟའི་རྨོ་འདེབས་བྱས་ནས་དགའ་འོས་པའི་གྲུབ་འབྲས་བླངས་ཤིང་།ཐོན་ཚད་རྒྱ་མ་བཞི་བརྒྱ་ལ་སླེབས་པ་དང་།ཕན་འབྲས་སྒོར་ཁྲི་གཅིག་དང་སྟོང་གཉིས་ལ་སླེབས།མིས་གྲོ་མ་འདེབས་པ་མཐོ་སྒང་དུ་ཐོག་མར་ལེགས་འགྲུབ་བྱུང་བས།ས་རྒྱ་ཆེན་པོར་གྲོ་མ་རྨོ་འདེབས་བྱེད་པར་ཉམས་མྱོང་བླངས།